David Monrad Johansen

**David Monrad Johansen** (1888–1974) var en norsk komponist.

## Biografi
Etter at han hadde mistet faren og to søsken i sykdom, flyttet han i 1904 med moren og de andre søsknene til Kristiania, som fra 1925 het Oslo. Der begynte han i 1905 å studere musikk ved Musikkonservatoriet og fikk Karl Nissen, Catharinus Elling og Iver Holter som lærere. I 1912 ga han ut sin første komposisjon, *Kvern-slaatt*. I perioden 1915–16 studerte han videre i Berlin. Han var med på etableringen av Norsk Komponistforening i 1917 og arbeidet i perioden 1925–45 som musikkanmelder i Aftenposten. Samtidig var han formann i TONO. Johansen var skribent, og gav i 1932 ut en omfattende biografi om Edvard Grieg.

## Verk og omdømme
Hans tidlige verker søkte inspirasjon i den lokale og regionale kultur, som han blant annet fant representert hos dikterpresten fra Alstahaug, Petter Dass i *[[Nordlands Trompet]]*. Som komponist var Johansen opptatt av å finne fram til en norsk egenart. Han holdt et stort foredrag om dette i Musikklærerforeningen i 1924, og foredraget gikk samme år som artikkelserie i *Aftenposten*. Komponisten Ståle Kleiberg har gått i dybden for å kaste lys over Monrad Johansens oppfatning av det norske, og konkluderer slik: «Når Monrad Johansen skal konkretisere det spesifikt norske i musikken, når han aldri et strukturelt nivå. Han viser til helt generelle trekk som like gjerne kan sies å være karakteristiske for europeisk kunstmusikk i mellomkrigstiden som for norsk folkemusikk. Det oppstår dermed et misforhold mellom det han *proklamerer* som premissene for sin musikk, og det som faktisk er premissene.» Monrad Johansen lot seg da også inspirere av fransk impresjonisme (især Claude Debussy). Den urtidssøkende russeren Igor Stravinskij som han møtte i Paris, gav ham også impulser, like så den sveitsiske Arthur Honegger, og den norske Fartein Valen, som mange mener hadde betydning for Johansens senere atonale og kontrapunktiske verker.

Monrad Johansen var en kjent komponist og kulturpersonlighet. Han fornyet mannskorsangen i Norge med blant annet det avholdte verket *Gamle Norig* til tekst av Ivar Aasen. Hans mest monumentale verk, *[[Voluspå]]*, bygd over Eddadiktet av samme navn, har i nyere tid også vært framført som ballett. Kleiberg skriver: «Det man ser klarere enn den gang spørsmålet om det nasjonale herjet som verst [det vil si på 1930-tallet], er at hans [Monrad Johansens] musikk ikke bare er norsk, men også klart reflekterer strømninger i europeisk musikk. Dermed blir det naturlig å se hans produksjon i lys av disse strømningene. I sine beste verk er han utvilsomt betydelig også i en slik målestokk.»

Som medlem av Nasjonal Samling ble Johansen dømt i landssvikoppgjøret i 1946. Han ble i november 1945 dømt til 5 1/2 år tvangsarbeid for medlemskap i NS og forherligelse av fronttjeneste.

David Monrad Johansen var far til komponisten Johan Kvandal.

## Komposisjoner i utvalg (med originaltitler)
* *Mor syng* og andre dikt av Idar Handagard op. 1
* *Tre sange* til tekster av Knut Hamsun op. 2
* *Sonate* for fiolin og piano i A-dur op. 3
* *Suite for orkester* op. 4
* *Nordlandsbilleder*. Suite nr. 1 for piano op. 5
* *Syv sanger* op. 6
* *Draumkvæe* for mannskor op. 7 (1921)
* *To portrætter fra middelalderen* for piano op. 8
* *Fra Gudbrandsdalen*. Suite nr. 2 for piano op. 9
* *Tre mandskor* op. 10
* *Jo Gjende*. Drama av Tore Ørjasæter op. 11
* *Prillar-Guri*. Suite nr. 3 for piano op. 12
* *Nordlands Trompet*. Diktning av Petter Dass for sang og piano op. 13
* *Ti norske barnerim* op. 14
* *Voluspå* op. 15 (1927)
* *Sigvat Skald* op. 16 (1928)
* *Symfonisk fantasi* op. 21 (1936)
* *Pan – Symphonische Musik für Orchester* op. 22 (1939, Symfonisk dikt i anledning av Knut Hamsuns 80-årsdag)
* *Symphonic variations and fugue for orchestra* op. 23 (1944–1946)
* *Suite* for cello og piano op. 24 (1946)
* *Fem Bibeltekster for sang og piano* op. 25
* *Kvartett* for piano, fiolin, bratsj og cello op. 26 (1947–1948)
* *Konsert* for piano og orkester i E-Dur, op. 29 (1956)
* *Nordlandske danser* for piano op. 30. Variasjoner over *Drevjapols*
* *Epigramme über norwegische Motive für Kammerorchester*, op. 31 (1960)
* *Seks Strofiske Sanger*, op. 32
* *Lamento* for strykeorkester op. 34 (1964)
* *Kvintett* for fløyte, 2 fioliner, bratsj og cello op. 35 (1967)
* *Kvartett* for 2 fioliner, bratsj og cello op. 36 (1969)
* *Gamle Norig* for mannskor
* *Ignis Ardens*, kantate
* *Kvernslaat* for piano (1912)
* *Nocturne* for sang og piano efter Sigbjørn Obstfelder (1966)

## Diskografi (med originaltitler)
* *[[Voluspå]]* (The Prophecy of the Seeress) Op. 15 for Soloists, Choir and Orchestra. Marianne Hirsti, Tone Kruse, Carsten Harboe Stabell, Akademisk Korforening, Cæciliaforeningen dir. Arnulv Hegstad; *7 Sanger* Op. 6: Edith Thallaug, soprano; Robert Levin, piano. Norsk kulturråd CDN 31004 (1988)
* Grieg Johansen: *String Quartets*. Oslo String Quartet. NAXOS 7076367 (1993)
* Matangi Quartet: *Grieg Röntgen Johansen* (Edvard Grieg: Strykekvartett i g-moll op. 27, Julius Röntgen: Quartettino i a-moll, David Monrad Johansen: Strykekvartett op. 35). CHALLENGE 8677589 (2004)
* ''Pan'' and other Orchestral Music
* *Pan – Piano Concertos* by David Monrad Johansen and Johan Kvandal. Håvard Gimse, piano, Oslo Philharmonic Orchestra, dir. Ole Kristian Ruud, SIMAX classics 7589362 (2010)
* *Fedrenes fjell*. Rune Alver, Lawo Classics LWC1101 (2016)
* *David Monrad Johansen: Chamber Music*. Fragaria Vesca, SIMAX classics PSC1334 (2016)

## Priser og utmerkelser (utvalg)
1937
Kongens fortjenestemedalje i Gull.

* 1925 – Tildelt Statens komponistlønn
* 1958 – Medlem av det svenske Kungliga Musikaliska Akademien

## Referanser


## Litteratur
* Halse, Kristian (2007): *David Monrad Johansen – vefsningen som gav det nasjonale ny tonedrakt*, i Årbok for Helgeland 2007, ISBN 978-82-90148-67-1
* Kortsen, Bjarne (1969): *Contemporary Norwegian Orchestral Music.* Bergen: Editio norvegica
* Monrad Johansen, David (1979): *Musikkritikeren og skribenten David Monrad Johansen*. Utg. ved Bjarne Kortsen. Bergen: Editio norvegica
* *Norges musikkhistorie 1914–1950* om «David Monrad Johansen – komponist og skribent» s. 95-107 (ved Ståle Kleiberg). Se også kapittelet «Polemikken om det norske i musikken», s. 125–128.
* 
* Ivar Roger Hansen *Mot fedrenes fjell : komponisten David Monrad Johansen og hans samtid* Kolofon 2013 ISBN 978-82-300-1070-9

## Eksterne lenker
* Om David Monrad Johansen i ''Store norske leksikon''
* Verkliste fra NB noter